Илъэс тхущI ирокъу
Налшык дэт сабий стадионым Iэтауэ щагъэлъэпIащ регби спорт лIэужьыгъуэр Къэбэрдей-Балъкъэрым «къызэрыкIуэрэ» илъэс 50 зэрыщрикъур. ЗэIущIэр къызэрагъэпэщат КъБР-м СпортымкIэ и министерствэм, Урысейм и ФАС-м и Управленэу КъБР-м щыIэм, КъБР-м регбимкIэ и союзым, ДЮСШ №4, къалэ администрацэм физическэ щэнхабзэмрэ спортымрэ, щIалэгъуалэ IуэхухэмкIэ и къудамэм.
Регби спорт лIэужьыгъуэм Къэбэрдей-Балъкъэрым зыщиужьын щыщIидзар 1968 гъэрщ. Абы зыхуэзыгъасэ япэ гупыр зэзыгъэуIуар Лобжанидзе Александрщ. КъБКъУ-м и командэр къызэрагъэпэщат а зэманым ректору лэжьа Лъостэн Владимир и нэIэм щIэту.
1968 — 1977 гъэхэм университетым и гуп къыхэхам хузэфIэкIат РСФСР-м тIэунейрэ и чемпион хъуну, СССР-м и чемпионатхэм бжьыпэхэр щызыIэригъэхьэну. Апхуэдэуи урысейм и зэхьэзэхуэ зэмылIэужьыгъуэхэм щэнейрэ пашэ щыхъуащ.
ГуфIэгъуэ зэIущIэр къыщызэIуахым, къызэхуэсахэм псалъэ гуапэкIэ зыхуагъэзащ КъБР-м спортымкIэ и министрым и къуэдзэ Анаев Аслъэн, Урысейм и ФАС-м и Управленэу КъБР-м щыIэм и унафэщI Пщыншэ Къазбэч, КъБР-м и Парламентым Спортымрэ туризмэмкIэ и комитетым и тхьэмадэ Бэрэгъун Арсен, регбим и ветеранхэу Нало Алим, Барбариуш Алексей, Павлов Владимир сымэ.
Махуэшхуэм и щIыхькIэ къызэрагъэпэща зэхьэзэхуэм хэтахэщ щIалэгъуалэ командэхэу «Нарт» РК-м, ДЮСШ №4-м, апхуэдэуи Къэбэрдей-Балъкъэрым и гуп къыхэхахэм хэту СССР-м и зэхьэзэхуэхэм щыджэгуа ветеранхэр. Урысейм РегбимкIэ и федерацэмрэ КъБР-м СпортымкIэ и министерствэмрэ зэхьэзэхуэм хэтахэр щIыхь тхылъхэмрэ медалхэмкIэ ягъэпэжащ.
НафIэдз Мухьэмэд.
